
RAZLOG DONOŠENJA 
	Izvorišne osnove definirane su člankom 17. stavkom 1. Zakona o sustavu civilne zaštite („Narodne Novine“ broj 82/15, 118/18, 31/20, 20/21, 114/22) kojim je utvrđeno da  predstavničko tijelo, na prijedlog izvršnog tijela jedinice lokalne i područne (regionalne) samouprave donosi procjenu rizika od velikih nesreća.
Člankom 8. stavkom 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ broj 65/16.) utvrđeno je da se županijske procjene rizika od velikih nesreća izrađuju najmanje jednom u tri godine.

Procjena rizika od velikih nesreća za Koprivničko-križevačku županiju izrađuje se po izradi i na temelju rezultata procjena rizika općina i gradova s područja Koprivničko-križevačke županije.

Procjena rizika označava metodologiju kojom se utvrđuju priroda i stupanj rizika, prilikom čega se analiziraju potencijalne prijetnje i procjenjuje postojeće stanje ranjivosti koji zajedno mogu ugroziti stanovništvo, materijalna i kulturna dobra, biljni i životinjski svijet. Rizik obuhvaća kombinaciju vjerojatnosti nekog događaja i njegovih negativnih posljedica. 

Procjenom se uređuju opasnosti i rizici koji ugrožavaju Županiju, procjenjuju potrebe i mogućnosti za sprječavanje, umanjivanje i uklanjanje posljedica katastrofa i velikih nesreća te stvaraju uvjeti za izradu planova zaštite i spašavanja stanovništva, uz djelovanje svih mjerodavnih struktura, operativnih snaga zaštite i spašavanja i resursa cjelovitog i sveobuhvatnog županijskog sustava upravljanja u zaštiti od katastrofa i velikih nesreća.

Predmetni dokument koristit će se kao podloga za planiranje s ciljem smanjenja rizika od velikih nesreća te provođenja ciljanih preventivnih mjera na području Koprivničko-križevačke županije. 

Procjena rizika obuhvaća:
· Identifikaciju rizika - proces pronalaženja, prepoznavanja i opisivanja rizika.
· Analizu rizika - obuhvaća pregled tehničkih karakteristika prijetnji kao što su lokacija, intenzitet, učestalost i vjerojatnost; analizu izloženosti i ranjivosti te procjenu učinkovitosti prevladavajućih i alternativnih kapaciteta za suočavanja u pogledu vjerojatnih rizičnih scenarija.
· Vrednovanja (evaluacije) rizika - postupak usporedbe rezultata analize rizika s kriterijima prihvatljivosti rizika.

Nakon uvodnih odredaba, Procjenom su detaljno obrađena sljedeća područja:
1. Osnovne karakteristike područja Županije
2. Identifikacija prijetnji i rizika na području Županije
3. Kriteriji za procjenu utjecaja na kategorije društvene vrijednosti
4. Vjerojatnost pojave prijetnje – rizika
5. Razradu svake od mogućih velikih nesreća
6. Ukupnu matricu rizika
7. Analizu sustava civilne zaštite na području Županije
8. Kartografski prikaz prijetnji i rizika na području Koprivničko – križevačke županije
9. Popis sudionika izrade procjene rizika od velikih nesreća Koprivničko – križevačke županije
10. Obrazac za samoprocjenu utvrđivanja obaveze izrade procjene rizika od velikih nesreća



Pozivamo predstavnike javnosti da najkasnije do 4. prosinca 2026. godine dostave svoje komentare na Nacrt Procjene rizika od velikih nesreća za Koprivničko-križevačku županiju putem OBRASCA za savjetovanja na e-mail: helena.matica@kckzz.hr

Po završetku savjetovanja, svi pristigli doprinosi bit će javno dostupni na internetskoj stranici Koprivničko-križevačke županije te priloženi uz prijedlog akta o kojem će raspravljati Županijska skupština Koprivničko-križevačke županije.
Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.
Zahvaljujemo na doprinosu u izradi što kvalitetnijeg Nacrta Procjene rizika od velikih nesreća za Koprivničko-križevačku županiju.

Koprivnica, 4. studenoga 2026.

